**אוניברסיטת בר - אילן**

**הפקולטה למשפטים**

**קורס בדיני חוזים - עבודה מספר 2**

**הנחיות**

1. דונו בשאלה על פי חומר הקריאה המפורט בסעיף 6 להלן.
2. יש לבסס את התשובות על אסמכתאות משפטיות רלבנטיות (חקיקה, פסיקה, ספרות). האסמכתאות יובאו בהערות שוליים בתחתית העמוד. האזכור יהיה בהתאם לכללי הציטוט האחיד.
3. דרישות טכניות: העבודה תוגש כשהיא מודפסת, אורך התשובה (על כל חלקיה) לא יעלה על 3 עמודים, גודל אותיות מינימלי בגוף הטקסט 12 (דויד או מרים), רווח שוליים 2.5 ס"מ לכל כיוון, רווח שורה וחצי בין השורות, גודל אותיות מינימלי בהערות השוליים 10. עמוד השער יכלול את פרטי המגיש (שם, ת.ז).
4. את העבודה יש לכתוב באופן עצמאי. העתקה/עבודות זהות יגררו פסילת העבודה והדבר אף עלול להיחשב כעבירת משמעת.
5. סעיף ב' של העבודה מבוסס על העובדות שבפתיח, אך הוא נפרד לגמרי מסעיף א' ואין קשר בין שני הסעיפים.
6. העבודה מבוססת על חומרי הלימוד המפורטים להלן (מתוך הסילבוס):

א. בפרק תרופות בשל הפרת חוזה, תת הפרק בנושא פיצויים.

ב. חוק החוזים (תרופות בשל הפרת חוזה), פרק ב' סימן ג' (תת הפרק העוסק בפיצויים).

ג. במסגרת ספרות העזר, ניתן (אולם אין חובה) להיעזר גם בספר החדש: גבריאלה שלו ויהודה אדר, **דיני חוזים – התרופות: לקראת קודיפיקציה של המשפט האזרחי** (2009) בפרקים הרלבנטיים.

**שאלה**

בתאריך 1/1/09 נכרת חוזה לפיו התחייבה חברת "הברזל בע"מ" למכור לחברת "הבונה בע"מ" ברזל המיועד לבניה של בית מגורים שהתעתדה חברת הבונה לבנות בגבעת-שמואל. מחיר הברזל בחוזה נקבע ל- 250,000 ש"ח. מועד מסירת הברזל נקבע לתאריך 1/6/09 (מועד תחילת הבניה). במועד כריתת החוזה שילמה חברת הבונה מקדמה בסך 3,000 ש"ח ונקבע כי את יתרת התמורה עליה לשלם במועד מסירת הברזל. בחוזה נקבע כי צד שיפר את החוזה ישלם לצד האחר פיצויים מוסכמים בסכום של 75,000 ₪

סעיף 10:

1. הניחו כי בעקבות מחסור עולמי פתאומי ובלתי צפוי בברזל, שהחל בחודש מרץ 2009, זינק מחיר הברזל באופן חריג ביותר. בתאריך 1/6/09 עמד שווי הברזל שהזמינה חברת הבונה על 310,000 ש"ח. חברת הברזל סירבה לקיים את החוזה על פי המחיר המקורי ודרשה כי חברת הבונה תשלם את השווי הנוכחי של הברזל (היא הסכימה לכך שרק החלק היחסי בהזמנה, שבגינו שולמה מקדמה, יימכר על פי המחיר שנקבע בחוזה). חברת הבונה סרבה בכל תוקף והודיעה לחברת הברזל כי היא נותנת לה הזדמנות אחרונה נוספת, למשך שבוע ימים, לקיים את החוזה. לאחר שחברת הברזל לא חזרה בה מסירובה, הודיע חברת הבונה כי היא מבטלת את החוזה בשל הפרתו. שווי הברזל במועד הביטול עמד כבר על 320,000 ש"ח. בעקבות ההודעה השיבה חברת הברזל לחברת הבונה את סכום המקדמה (בצירוף ריבית והצמדה). בשל עיכוב שחל במתן היתר הבניה, נדחה מועד התחלת הבניה ל- 1/10/09. באותו מועד (1/10/09) רכשה חברת הבונה את הברזל שהיה דרוש לה מספק אחר. מחיר הברזל במועד הרכישה הגיע כבר ל- 350,000 ש"ח (וזה הסכום שאכן שילמה). כעת מעוניינת חברת הבונה לתבוע מחברת הברזל פיצויים בשל הפרת החוזה והיא פונה על מנת לקבל את חוות דעתכם. היא מבקשת לברר, בין היתר, מה הן האפשרויות העומדות בפניה לענין תביעת הפיצויים ואילו סוגי פיצויים תוכל לתבוע? מה יהיה היקפם? האם תוכל לצרף סוגי פיצויים שונים? מהו היקף הפיצויים המירבי שתוכל לקבל? (דונו בכל הטענות האפשריות בענין זה, לרבות טענות שעשויה להעלות חברת הברזל במענה לתביעת הפיצויים).
2. הניחו כי בתאריך 1/6/09 הודיעה חברת הברזל כי בשל קשיים שאליהם נקלעה איננה יכולה לקיים את התחייבותה לספק את הברזל. הניחו כי בין מועד כריתת החוזה למועד ההפרה חלה ירידה תלולה במחירי הברזל והשווי הנוכחי של הברזל שהוזמן עומד על 200,000 ש"ח בלבד. חברת הבונה, בתגובה להודעה, הודיעה על ביטול החוזה ורכשה ברזל מספק אחר בסכום של 200,000 ש"ח. חברת הברזל השיבה לה את המקדמה (בצירוף הצמדה וריבית). כעת מעוניינת חברת הבונה לתבוע מחברת הברזל פיצויים בשל הפרת החוזה והיא פונה על מנת לקבל את חוות דעתכם: מה הן האפשרויות העומדות בפניה לענין תביעת הפיצויים ואילו סוגי פיצויים תוכל לתבוע? מה יהיה היקפם? מהו היקף הפיצויים המירבי שתוכל לקבל? (דונו בכל הטענות האפשריות בענין זה, לרבות טענות שעשויה להעלות חברת הברזל במענה לתביעת הפיצויים).

**ב ה צ ל ח ה !!!!**